b'\n_START_ARTICLE_\nAndrei Astvatsaturov\n_START_PARAGRAPH_\nAndrei Astvatsaturov (\xd0\x90\xd0\xbd\xd0\xb4\xd1\x80\xd0\xb5\xd0\xb9 \xd0\x90\xd1\x81\xd1\x82\xd0\xb2\xd0\xb0\xd1\x86\xd0\xb0\xd1\x82\xd1\x83\xd1\x80\xd0\xbe\xd0\xb2, s. 1969) on ven\xc3\xa4l\xc3\xa4inen kirjailija, kirjallisuudentutkija ja kirjallisuuskriitikko. Astvatsaturov on Pietarin valtionyliopiston dosentti ja johtaa kirjallisuudentutkimuksen koulutusohjelmaa Smolnan instituutissa. H\xc3\xa4nen esikoisromaaninsa Ihmiset alastomuudessa (\xd0\x9b\xd1\x8e\xd0\xb4\xd0\xb8 \xd0\xb2 \xd0\xb3\xd0\xbe\xd0\xbb\xd0\xbe\xd0\xbc) julkaistiin vuonna 2009, ja se ilmestyi suomeksi vuonna 2010. Teos on nykyajan pietarilaista \xc3\xa4lymyst\xc3\xb6\xc3\xa4 kuvaavan trilogian aloitusosa. Osittain omael\xc3\xa4m\xc3\xa4kerrallisessa trilogiassaan Astvatsaturov kuvaa Pietarin intelligentsiaa ja taiteilijapiirej\xc3\xa4._NEWLINE_Astvatsaturov osallistui Lahden kansainv\xc3\xa4liseen kirjailijakokoukseen vuonna 2011._NEWLINE_Astvatsaturov on kotimaassaan tunnettu angloamerikkalaisen kirjallisuuden asiantuntija, joka on julkaissut tutkimuksia mm. T.S. Eliotista, Henry Millerist\xc3\xa4 sek\xc3\xa4 kirjallisuuden fenomenologiasta. Astvatsaturov on kuudennen polven pietarilainen ja etniselt\xc3\xa4 taustaltaan juutalainen. H\xc3\xa4nen sukunsa on tunnettu \xc3\xa4lymyst\xc3\xb6suku, johon kuuluu lukuisia arvostettuja tutkijoita. N\xc3\xa4ist\xc3\xa4 merkitt\xc3\xa4vin on h\xc3\xa4nen \xc3\xa4idinis\xc3\xa4ns\xc3\xa4, neuvostoliittolainen kielitieteilij\xc3\xa4, kirjallisuudentutkija ja akateemikko Viktor \xc5\xbdirmunski.'